Summary: No A Fondo desta semana (xa na nosa loxa), analizamos os mitos, as voces á marxe e os conflitos ausentes no relato da "cultura da autonomía" construído ao longo destas tres décadas.

Todo réxime necesita construír un relato hexemónico co que determinar aquilo que ha ser considerado politicamente correcto e as voces que han quedar á marxe. Así aconteceu co sistema político nacido no 78 e así aconteceu tamén en Galiza coa autonomía, tal e como se analiza no caderno de análise desta semana. Hai un tempo que, no ámbito estatal, se pon en cuestión a chamada "cultura da transición". Neste A Fondo, coordenado polo politólogo Daniel R. Cao, construímos un relato propio e crítico ao redor da "cultura da autonomía". Colaboran neste A Fondo o escritor Daniel Salgado, o xornalista Aurélio Lopes, a ensaísta Helena Miguélez e o profesor e editor Isaac Lourido. Manuel Bragado, responsábel da editorial Xerais e presidente do Culturgal, a feira das industrias culturais galegas, é a persoa entrevistada desta vez para o caderno de análise. "Construír un novo relato de país pasa irremediabelmente por descontruír o anterior, e o anterior, o relatado nestas liñas, avanza paralelo ao relato da Transición: o dunha decrepitude lenta e dolorosa", expón Daniel R. Cao no seu artigo. O autor analiza como, por tras do discurso de exitosas series da TVG, están ausentes conflitos sociais de fondo como a loita de clases ou o conflito lingüístico. "A derrota do movemento obreiro e a aniquilación industrial e laboral de Galiza apenas deixaron rastro literario", afirma Daniel Salgado. Conflitos sen relato Mais non só o conflito está ausente no relato audiovisual da CRTVG. O escritor Daniel Salgado toma como exemplo a produción literaria. "A derrota do movemento obreiro e a aniquilación industrial e laboral de Galiza apenas deixaron rastro literario ─Sector Naval, dos Resentidos─, e esta circunstancia ilustra a magnitude da derrota", afirma. Ao redor da cultura hexemónica pronúnciase tamén Isaac Lourido: "É no modelo de cultura hegemónico onde podemos perceber os efeitos de normalizaçom. Um modelo que santifica o vínculo língua-cultura, que incorpora só de forma errática a cultura de massas". Helena Miguélez analiza o estereotipo da Galiza sentimental no seu artigo para este A Fondo. "Alimentado no terreo das relacións entre Galiza e España a respecto do conflito nacional ─expón Miguélez─ o estereotipo da Galiza sentimental (isto é, a circulación constante da imaxe dunha Galiza lírica, ahistórica, pasiva, doce, feminina) serviu tamén para alimentar a cultura española do consenso no noso territorio". Con peso político propio "Fomos e somos absolutamente dependentes do proceso de normalización lingüística", afirma Manuel Bragado cando se lle pregunta polas lagoas e os erros nos que caeu o sector editorial no período autonómico. Aurélio Lopes, pola súa banda, remóntase ás orixes dun sistema autonómico comandado en Galiza por partidos foráneos, ao contrario que en Euskadi ou Catalunya, para facer unha proposta de cara ao presente: "O reto para as forzas políticas autóctonas é de vello: sermos capaces de presentarnos con forza e peso político autóctono no marco dun debate político, social e territorial que acaba de comezar". "Fomos e somos absolutamente dependentes do proceso de normalización lingüística", afirma Manuel Bragado cando se lle pregunta polas lagoas e os erros nos que caeu o sector editorial no período autonómico. Para Bragado, a autonomía e a incorporación do galego ás institucións e o sistema educativo foi fundamental para o sector editorial e outras expresións artísticas en galego. A crítica céntraa nas formas nas que se exerceu o poder dende o goberno autonómico. "Estas liñas ─afirma o coordenador deste A Fondo a modo de conclusión─ teñen tamén un obxectivo oculto: servir para a construción dun novo relato". Un relato propio ao redor da ruptura co réxime do 78.


Podería ser o título dunha película comercial de acción na que a cousa se pon fea, o mal golpea con toda a súa crueldade ao mundo e chega Chuck Norris ao rescate e cunhas patadas certeiras desfaise do inimigo e restaura a xustiza e a orde. Pim, pam, pum… E acabouse a historia. Todos felices.Pero nada máis lonxe da realidade, esta mesma semana o noso conselleiro de Sanidade, o Sr. Jesús V. Almuiña, tivo que tomar (palabras súas) "unha decisión difícil": o peche do paridoiro e as urxencias pediátricas do hospital de Verín. As embarazadas, nenos e os seus acompañantes, terán que desprazarse 70,8 km segundo o google maps se van dende o centro desta vila ata o seu novo hospital de referencia, o CHUO, en Ourense. Serán máis quiilómetros se van dende os arredores. Toda unha fazaña se un coñece un pouco as sinuosas e dificultosas estradas desta zona… E máis se un vai conducindo cun pouco de présa pola urxencia da situación.A razón do peche, argumenta o noso Chuck Norris particular, é que non hai suficiente volume de partos na comarca para manter o devandito servizo en activo e, á vez, a calidade e a seguridade da atención sanitaria se vería diminuída tamén por este motivo. Ademais, tampouco lle convenceron as opcións alternativas que o propio persoal do hospital lle propuxo, conscientes da repercusión negativa desta decisión para todo o pobo, nin se deixou conmover polas 20.000 persoas que se manifestaron en contra nas rúas de Verín.A dispersión xeográfica en Galicia é un problema para a atención sanitaria, pero supoño que cargarse a equidade no acceso á sanidade pública poñendo 70,8 km de por medio non é unha gran soluciónA dispersión xeográfica en Galicia é un problema para a atención sanitaria, pero supoño que cargarse a equidade no acceso á sanidade pública poñendo 70,8 km de por medio non é unha gran solución. Sendo médico como é, sorpréndeme que Chuck non sexa coñecedor dos múltiples problemas que poden xurdir durante e despois do embarazo, tanto para a nai coma para @s fill@s.Señor Almuíña, os partos, coma vostede ben di, "non son infartos", pero non todos os embarazos ou partos desafortunadamente rematan ben nin se poden aprazar no tempo, ao igual que moitas das urxencias. Algunhas, de feito, chámanse emerxencias por ser de importancia vital inmediata.Sorprende tamén que un dos seus, o señor Feijoó, decidise xunto coa súa muller facer uso dunha clínica privada hai dous anos e algún mes para dar a luz ao seu único fillo. Ambos os dous colegas de partido eríxense como acérrimos defensores da sanidade pública, pero despois paren na privada, coa súa habitación propia, as súas camas de acompañante e todos eses luxos e comodidades persoais. Habería que ver se neses centros cumpren cos criterios de calidade por número de partos en comparación cun centro público de Ourense. Se cadra levamos unha sorpresa e pechanos tamén polo ben do doente.O peor de todo é que esta película estase rodando nun escenario chamado Galicia, que vai á cola en taxa de natalidade, e isto que está pasando non creo que sexa de grande axuda para mellorar a situación.Por favor, Chuck Norris, deixe de dar patadas ao sistema público de saúde. Vostede ten que ser o que nos salve, non o que nos destrúa.E unha última cousa lle vou dicir, Chuck: se todo isto realmente o fai por aumentar a calidade, a seguridade e mellorar a atención sanitaria… Tan difícil non debería ser a decisión.


Summary: O prazo comprometido por Endesa para manter os postos de traballo das auxiliares remata este 30 de xuño. As alegacións da Xunta e o Concello das Pontes impiden o inicio do proceso de desmantelamento por uns meses e quedan sen garantía os empregos. Convocado pola CIG, CCOO e UXT, o persoal afectado concentrouse onte en Compostela para presionar o Goberno galego.

A Coordinadora da Industria Auxiliar da Central Térmica das Pontes concentrouse esta quinta feira diante do edificio administrativo da Xunta da Galiza en San Caetano, Compostela, para exixir unha garantía de emprego unha vez remate o prazo concedido até o 30 de xuño. Esta situación afectaría un total de 160 traballadoras e traballadores, entre persoal nas Pontes e o que está no porto de Ferrol, ademais de máis de 100 camioneiras e camioneiros que levan dous anos sen traballar. Os sindicatos que convocaron esta protesta (CIG, CCOO e UXT) lembran que levan dous anos de mobilizacións e denuncian nun comunicado "como o Ministerio e a Xunta, co beneplácito de Endesa, xogan co noso futuro, enfróntanse entre elas, buscando pasarse a responsabilidade". Alberte Amado (CIG) explica a Nós Diario que o proceso administrativo, coas alegacións da Xunta e o concello das Pontes, non pode rematar a finais de mes co despedimento do persoal da industria auxiliar". A idea da coordinadora é que, como indica Amado, "a través da Xunta e das demais Administracións, poidamos obrigar a Endesa a seguir mantendo o nivel de emprego actual até o final do proceso". O futuro de Endesa nas Pontes Para a coordinadora, desde Endesa, "coa desculpa da tramitación ordinaria do fechamento da térmica, que alonga os prazos, tampouco concreta cal é o futuro que lles agarda ás traballadoras e traballadores da central". Amado apunta que a empresa debería "concretar dunha vez por todas proxectos reais". Sobre este tema sinala que o proxecto que presentou a Xunta en Madrid "é o mesmo que leva máis de dous anos estudando", polo que debería "executalo e buscar un terceiro investidor ou que pasemos páxina e procurar alternativas reais". Este sindicalista cre que "é máis que dubidosa a súa implantación por considerar o Ministerio de Transición Ecolóxica que a prima á produción que implicaba non é viábel". En todo caso, Amado critica que "as Administracións están deixando nun limbo as traballadoras e os traballadores". Nicasio Pena (UXT) pensa que esta circunstancia é "a escusa perfecta que ten Endesa para desentenderse do que está acontecendo" por pasar a botar a culpa "ás Administracións de non darlles a autorización para o fechamento" e proceder ao desmantelamento. Explica que a situación agora mesmo é crítica. "Están trasladando para outros territorios todo o persoal de Endesa e as compañías auxiliares quedarían sen traballo", conta a Nós Diario. Pon como exemplo a compañía de limpeza Jofra, que xa comunicou nas Pontes á representación sindical a súa intención de presentar un expediente de regulación de emprego (ERE) pola falta de carga de traballo que terían a partir do mes de xullo. A empresa, segundo Pena, ten os contratos subrogados, polo que o seu persoal debería continuar, caso de que houbese actividade e se procedese ao seu desmantelamento. O tempo corre en contra por ter catro meses para presentar alegacións "co persoal sen traballo". Críticas ás Administracións Os sindicatos censuran a actuación, até o de agora, das Administracións públicas. Desde a coordinadora solicitaron reunións coa ministra de Transición Ecolóxica, coa de Traballo e co presidente da Xunta da Galiza, "sen resposta ningunha malia que as pedimos pola vía de urxencia", informan desde a CIG. Desde a UXT falan de "prexuízo" ao persoal das auxiliares que xa tiña un acordo con Endesa para pasar a facer formación e colaborar nas tarefas de desmantelamento e evitar, desta maneira, "que tivesen que ir ao desemprego" a partir desde 30 de xuño. A empresa enerxética, segundo Pena, négase a iniciar os cursos "por non saber cando autorizarán o fechamento".


Summary: A líder do BNG fala de "idilio rechamante" entre Podemos e Cs, polas súas conversas bilaterais para reformar a LOREX. Coa actual lei Galiza ten un "déficit de representación". O pacto de Podemos e Cs non melloraría as cousas ao non variar a atribución de escanos por territorios, entende o BNG. Galiza, con 2,7 millóns de habitantes, ten 23 representantes no Congreso. Castela-León, con 2,4 millóns, envía 31 parlamentares á cámara baixa do Parlamento español.

A proposta de reforma eleitoral en que traballan Podemos e Ciudanos -e que en termos de ganancias de escanos favorece máis o partido laranxa do que o morado- non é a que precisa Galiza porque non resolve un problema estrutural da LOREX, o déficit de representación da Galiza no Congreso dos Deputados, veu dicer esta cuarta feira a líder nacionalista. Nese sentido, Pontón alegou que Galiza, con 2,7 millóns de habitantes, elixe 23 representantes no Congreso, en tanto que Castela-León, con 2,4 millóns, está presente na cámara baixa con 31 parlamentares. Iso é así porque Castela-León ten 9 distritos eleitorais (9 provincias), en tanto que na Galiza só hai 4. É certo que para eliminar a provincia como circunscrición habería que modificar a Constitución -operación imposíbel dado o veto do PP-, mais o que si se podería facer é reducir o mínimo provincial (2 parlamentares por distrito) que existe na LOREX e deixalo en só 1, algo polo que non se aposta nas propostas que manexan neste momento Cs e Podemos. O mínimo provincial é un factor que distorsiona calquera reforma eleitoral nun sentido proporcional, pois é o que fai que, por exemplo, a provincia de Soria elixa 2 parlamentares cando ten menos populación que Santiago de Compostela. No caso das eleccións ao Parlamento da Galiza, 40 dos 75 escanos corresponden ao limiar mínimo de representación por provincia (10 por cada distrito), o cal só deixaría 35 asentos para unha distribución proporcional ao número de votos obtidos. Para eliminar a provincia como circunscrición habería que modificar a Constitución -operación imposíbel dado o veto do PP-, mais o que si se podería facer é reducir o mínimo provincial (2 parlamentares por distrito) e deixalo en só 1, O BNG outórgalle unha grande trascendencia a este asunto e nese sentido prepara unha ofensiva política. O primeiro acto foi esta propia cuarta feira, cunha conferencia de imprensa de Ana Pontón. A seguir o Bloque levará a súa proposta de reforma ao debate no Pazo do Hórreo. Os pontos programáticos básicos que defende o BNG son o estabelecimento da circunscrición eleitoral única e non a provincial (embora este asunto só se poderia sustanciar cunha alteración da Carta Magna), o reparto de escanos en función do censo eleitoral, a eliminación do limiar mínimo para obter representación (3 por cento no Estado, 5 por cento na Galiza), a estensión de voto aos 16 anos, a obrigatoriedade das listas cremalleira e a substitución da Lei D'Hont polo sistema de cota Haré, o máis proporcional de todos cantos existen. "Non pode formularse unha reforma en base a un cálculo partidista como fan, nun idilio rechamante, Podemos e Ciudadanos", dixo Ana Pontón, para quen "nese enfoquen coinciden o novo e o vello bipartidismo". Galiza precisa unha lei eleitoral que garanta unha maior correspondencia entre a súa representación e o seu censo eleitoral. Segundo as estimacións dos técnicos eleitorais do BNG, de se tomar o número de persoas con direito a voto como baremo, a representación galega no Congreso pasaría a ser de 25 parlamentares (2 máis do que na actualidade).


Summary: O Parlamento galego acolle esta terza feira a primeira das dúas xornadas do debate do estado da Nación, unha cita que cumpre nesta sesión as súas vodas de prata.

Desde hoxe e até a quinta feira o estado de Galiza será submetido a un 'chequeo' a fondo en sede parlamentar. Dous días de intervencións, réplicas e contra-réplicas para un diagnóstico da situación actual do país. Un debate que finalizará de 40 (mínimo) a 200 (máximo) resolucións aprobadas. Mais o importante, máis que as resolucións e conclusións, será o debate, os argumentos, as cuestións e temas nos que cada un dos grupos fará fincapé ou non nas súas intervencións. Núñez Feijóo apostará na liña argumental mantida nestes cinco anos de goberno: Galiza está na mellor das situacións posíbeis dadas as circunstancias. Compararase con outros territorios do Estado en pior situación e tentará saír airoso daqueles temas que máis o prexudican: aumento do paro, corrupción, caos no inicio do curso polos recortes e desleixo da Xunta, desvío de parte do flotel de Pemex a Cádiz, depauperación da sanidade, desaparición de Galiza como suxeito no debate sobre a reconfiguración do Estado... Cambio de rumbo O BNG comezou o debate a pasada sexta feira e fíxoo a través das redes sociais e de man da cidadanía. Un encontro no que o portavoz parlamentar nacionalista, Francisco Jorquera, adiantou que "vai defender un cambio nas prioridades de Goberno da Xunta para centralas na loita contra o desemprego e a pobreza". A defensa do "dereito a decidir" será outra das cuestións claves na intervención do BNG.. Pola súa banda, AGE, segundo recolle Europa Press, vai exixir un xiro de 180 graos nas políticas da Xunta, para poñer fin á destrución do tecido produtivo de Galiza. Tamén reivindicarán o estabelecemento dunha renda mínima para todas as persoas. Méndez Romeu, PSdeG-PSOE, e como avanza EP, denunciará os efectos das duras políticas de recortes e axustes impulsada desde a Xunta. Estrutura do debate esta terza feira 7 outubro: 10 horas.- Intervención de Feijóo. Sen límite de tempo. 16 horas. Intervención dos portavoces dos grupos parlamentares. 40 minutos para cada un deles. Feijóo ten tempo ilimitado para contestar aos grupos da oposición, de forma individualizada ou en conxunto. A seguir, os portavoces teñen unha réplica de 10 minutos, despois da cal fecha o debate o presidente da Xunta, outravolta sen límite de tempo. O debate continuará a quinta feira coa substanciación das propostas de resolución.


Summary: O Goberno español acepta as alegacións presentadas pola Deputación de Lugo e inadmite a cooficialidade de ambas as denominacións, como pedía o Executivo asturiano.

O Ministerio de Transportes, Mobilidade e Axenda Urbana vén de inadmitir, "polo de agora", a cooficialidade dos topónimos 'ría de Ribadeo' e 'ría do Eo', de maneira que se impón a primeira sobre a segunda, que fora proposta polo Goberno de Asturies e avalada polo Instituto Xeográfico Nacional (IXN). "No día de hoxe [por esta sexta feira] na Deputación de Lugo recibimos unha resolución da Subsecretaría de Transportes na que se avalan as alegacións que presentamos contra a resolución do pasado mes de outubro que ditou a Dirección Xeral do Instituto Xeográfico Nacional", confirmou a portavoz socialista do Goberno provincial, Pilar García Porto. A documentación avala a denominación Ría de Ribadeo fronte á proposta de Asturies Así, a citada Subsecretaría anula a resolución do IXN que fixaba a cooficialidade e, ao mesmo tempo, ordena "retrotraer as actuacións ao momento previo á solicitude dun informe" á comisión especializada de nomes xeográficos, que terá que emitir un ditame con "motivación suficiente". "Isto significa que se avala a postura e os argumentos que expuxemos no seu día na Deputación de Lugo, no recurso de alzada que presentamos", recalcou a portavoz do goberno provincial. Neste senso, salientou que "fronte á exhaustiva motivación formulada desde esta institución, avalada por un informe de técnicos" da Universidade de Santiago de Compostela (USC), o Ministerio considera que a resolución do Instituto Xeográfico Nacional "non estaba motivada en tanto que se baseou nun informe da comisión especializada de nomes xeográficos". Cruzamento de argumentos O Principado alegou que 'ría del Eo' aparece recollido en documentos de 1871, motivo que deu pé inicialmente ao visto e prace dese topónimo por parte do IXN para se referir á ría de Ribadeo. Decisión controvertida: Asturias gaña a batalla e oficialízase a ría de Ribadeo como "ría del Eo" Porén, un informe do Consello da Cultura Galega (CCG) sostén: "Ría de Ribadeo é a forma que avalan a documentación e a cartografía históricas ao longo dos séculos". Aliás, subliña que en mapas e cartas náuticas de distintos séculos e de diferente autoría apostan no topónimo ría de Ribadeo.


Summary: O proxecto de dragado do acceso ás instalacións portuarias implicará a retirada de sedimentos que queren ser levados ao punto de vertedura situado preto da illa, que xa está clausurado. No entanto, Transición Ecolóxica pediu agardar até estudar alternativas.

A Autoridade Portuaria de Vilagarcía quere seguir a verter áridos na illa de Sálvora malia a prohibición expresa do Ministerio de Transición Ecolóxica sobre esta práctica que xa se viña facendo con anterioridade, que chegou o pasado mes de abril. É o que afirma a asociación ecoloxista Adega, que sostén que esta acción podería afectar tanto a nivel medioambiental coma económico. A entidade acusa o Porto de querer deitar os residuos procedentes da dragaxe prevista na dársena e nos accesos ás instalacións portuarias -que estiman nuns 100.000 metros cúbicos de sedimentos formatos, sobre todo, con lamas- no punto de vertido de Sálvora malia que o Goberno español prohibiu tal actividade até contar con outras alternativas. Ese punto de vertedura xa fora clausurado por Transición Ecolóxica ante as queixas de confrarías e agrupacións ecoloxistas e as advertencias dos riscos derivados de deixar alí restos das expertas do Instituto de Investigacións Mariñas. Neste contexto, Adega lamenta que a pretensión sexa recuperar ese espazo próximo a un lugar como Sálvora para deixar materiais "con potencial contaminante" que pode ir desde "metais pesados a hidrocarburos". "O proxecto de dragaxe redactado en novembro de 2020 é anterior á decisión de suspender as actuacións de vertido en Sálvora tomada polo Ministerio de Transición Ecolóxica en abril de 2021. Porén, este organismo nin sequera debería ter admitido a trámite un proxecto que vulnera a resolución de non verter máis dragaxes no entorno natural até estudar outras alternativas con menos impacto", destaca. O colectivo vai máis aló ao asegurar que os estudos que apuntan a ese lugar de vertedura como o mellor dicindo que "descoñecen as cantidades reais vertidas xunto á illa e amosan importantes inexactitudes e contradicións". Se o documento fala de 1,3 millóns de metros cúbicos, Adega comenta que a Subdirección Xeral de Protección do Mar forneceu cifras que aluden aos 3,9 millóns de metros cúbicos procedentes dos portos estatais de Vigo, Marín-Pontevedra e Vilagarcía até 2017. Ademais, hai "outras verteduras das que non se teñen datos". Aliás, pensan, entre outras cousas, que non se teñen en conta os resultados que pode ter que os sedimentos entre en contacto con determinadas correntes mareais e de afloramento. En consecuencia, e para evitar males maiores, piden aos ministerios de Transporte -do que depende Portos do Estado, que á súa vez está por encima da Autoridade Portuaria de Vilagarcía- e de Transición Ecolóxica "máis seriedade e coordinación neste asunto".


Summary: Tras décadas de debate arredor da eutanasia ensánchase a fenda entre a súa aceptación na sociedade e as barreiras de grupos políticos para despenalizala. Unha iniciativa de En Marea no Parlamento busca diminuír esa distancia e presionar o Goberno.

Xesús Vázquez mira fixamente á lente da cámara desde a súa casa da Coruña. Padece Esclerose Lateral Amiotrófica (ELA). "A enfermidade de Stephen Hawkings", explica nun vídeo compartido a través de YouTube e outras redes sociais no mes de novembro. "Agora mesmo vedes que estou falando e estou respirando perfectamente, pero esta enfermidade pode provocar que xa non respire ben, que teña máis problemas. Por isto, quero ter unha lei de eutanasia", declara á audiencia. "Diagnosticáronme hai dous anos e a esperanza de vida das persoas con ELA é de tres a cinco", conta Xesús Vázquez a Nós Diario por teléfono,"a raíz disto e de falar coa xente da Asociación Galega de Afectados de ELA (Agaela) comecei a fixarme máis nas publicacións sobre a eutanasia dos xornais, xa como activista". Hoxe, durante o primeiro Pleno do Parlamento da Galiza en 2020, o grupo parlamentar de En Marea presenta unha iniciativa para despenalizar a eutanasia e mais o suicidio asistido. Outras Cámaras do Estado, como a vasca ou a catalá, xa teñen aprobado medidas similares. E é que no Estado, calquera intento de aprobar unha lei de eutanasia pasa pola derrogación do artigo 143 do Código Penal. A asistencia, penadaO Código Penal castiga con entre dous e dez anos de cadea as persoa que provocan a morte de quen o desexa, caso da eutanasia, ou a quen proporciona os medios para facelo, caso do suicidio asistido. Non é así noutros Estados da Unión Europea ou Latinoamérica. "Nalgún momento preguntei: Terei que viaxar a Holanda ou Suíza?'", comparte Vázquez. O activista recolle da súa memoria novas que lle chamaron a atención nestes meses. Lembra a María José Carrasco, cuxo marido foi procesado após axudala a suicidarse. De entre todas as loitas, tal vez a máis coñecida a nivel mediático foi a de Ramón Sampedro, finado hai 22 anos, recordado o 12 de xaneiro no Día da Morte Digna da Galiza. Ascensión Cambrón, presidenta da rama galega da Asociación polo dereito a unha morte digna, fai reconto das 17 iniciativas que, desde o inicio da democracia, trataron de modificar o artigo 143 sen éxito. Hoxe a historia de Sampedro non sería distinta. A iniciativa do PSOEOs últimos intentos de aprobar unha lei da eutanasia foron os de Unidas Podemos, primeiro, e despois o PSOE. As dilacións e a convocatoria de eleccións botaron por terra este renovado intento. Mais as dúas formacións que agora gobernan en coalición introduciron no seu acordo un novo intento, que Vázquez e Cambrón agardan con esperanza, pero con cautela. "Polo que din, o anteproxecto de lei presentado polo PSOE, que non está aínda publicado, é moi semellante ao que propuxera o pasado ano", avanza o avogado especialista en dereito sanitario Miguel Vieito, "se un consulta ese proxecto este está cargado de barreiras para que unha persoa poda acceder". "Para acceder á eutanasia, unha persoa debe cumprir con dúas condicións: que a paciente teña unha diagnose que descarte a posibilidade de mellora ou recuperación e que a pida libre e reiteradamente", engade Esperanza Cambrón. A maiores, a petición da paciente deberá ser revisada por dúas profesionais sanitarias independentes entre si. De aprobala, esta será remitida a unha comisión de avaliación e control. Vieito e Cambrón acollen a creación das comisións con distintas posturas. Para o primeiro, a súa creación é unha proba dunha lei "garantista". "Non é un dereito de exercicio automático, hai barreiras que aseguran garantías e un proceso deliberativo", valora. Para a segunda, alonga en exceso o trámite para as pacientes. "É unha anomalía fronte a regulación noutros países, nos que a comisión actúa a posteriori da aplicación", razoa. E engade que serán as propias Administracións territoriais as que decidan a súa composición, coa única obrigatoriedade de incluír unha xurista e unha profesional sanitaria. "Un risco que non deixa de sorprender", explica. A activista e docente fai fincapé en que iniciativas como a presentada esta terza feira no Parlamento serven para presionar o Goberno central. "De aprobarse, sería moi positivo", asevera. Cambrón recorda que nos últimos anos mudou a sensibilidade da sociedade e a súa percepción sobre as capacidades da medicina. "Hai unha maior consciencia do que pode facer, mais tamén dos límites do ser humano e da súa fraxilidade", afirma. A información íntegra pode ser consultada na edición en papel de Nós Diario, á venda nos quioscos, ou na súa lectura na nube


Summary: Após caer até os 400 o sábado, o número total de infectados en centros de maiotes sobe até 431

O número de usuarios de residencias de maiores da Galiza afectadas pola pandemia repunta este domingo após unha xornada na que se produciu un importante descenso nos casos. O cómputo sobe a 431 residentes infectadas ao detectarse un novo gromo na residencia Soremay de Pontevedra e 21 novos positivos na Vila do Conde de Gondomar. Así se desprende do balance diario que este domingo trasladou a Consellería de Política Social con datos actualizados a este sábado. Deste modo, os 33 casos detectados non son compensados polas altas, que se limitan a dúas, ambas de usuarios da CRAPD II de Vigo. Os 21 novos positivos entre as residentes da Vila do Conde de Gondomar sitúana como o segundo xeriátrico con maior número de usuarias afectados, cun total de 110. O impacto da pandemia no centro supérao só o Asilo de Vilalba, que continúa unha xornada máis con 117 usuarios con infección activa. En terceiro lugar está a residencia Pontevedra de Vilaboa, con 42 positivos. Ademais, un novo gromo foi descuberto nos centros de maiores galegos ao dar positivo 12 usuarias da residencia Soremay de Pontevedra, que no último balance contaba só con dous infectados, polo que a cifra total elévase a 14. No repaso polas residencias máis afectadas, após os centros de Vilalba, Gondomar e Vilaboa están as instalacións DoralResidencias de Mos (29 maiores contaxiadas), a San Antonio de Beariz (22), a San Salvador de Guntín (22) e a DomusVi Ribadumia (21). Tamén contan con anciáns positivas o xeriátrico San Cibrao de Cervo (13), o CRAPD Vigo II (8), a Ballesol de Vigo (6), a Nosa Señora das Virtudes de Pontedeume (5) e o Apartamento Tutelado San Antonio de Beariz (5). Ademais, hai dous usuarios contaxiados na Nosa Señora das Miragres de Barbadás, no centro Divina Pastora de Vilagarcía de Arousa e no CRAPD Vigo I. Finalmente, os seguintes centros contan cun caso cada un: a residencia Caranza-Ferrol, DomusVi Ferrol, O Casón de Moeche, San José de Narón, As Fragas de Pontedeume, DomusVi Monforte, Irmáns Prieto do Carballiño, Nosa Señora dos Anxos de Ribadavia, Nosa Señora Valvanera de Cambados, Vivenda Comunitaria La Palmera 4 de Vigo e DomusVi Vigo. 204 traballadoras En canto ás traballadoras destes centros con coronavirus, o cómputo total sitúase este domingo en 204, catro máis que este sábado. Isto débese a que deron positivo un total de nove empregadas -seis da Soremay de Pontevedra e tres de Vila do Conde de Gondomar- e recibiron o alta outras cinco -tres do Casón de Moeche e tres de DomusVi Ribadumia-. Así, coa actualización deste domingo, Vila do Conde de Gondomar é o centro con máis positivos nos seus cadros con 22. Supera así ao Asilo de Vilalba, que ten 21, a Nosa Señora dos Miragres de Barbadás, con 18; e a Nosa Señora das Virtudes de Pontedeume, con 16.


Summary: Os sindicatos CIG, CCOO, UGT e CSIF volven denunciar por segunda vez en 24 horas a falla de medidas contra os lumes, así como que as brigadas municipais non están operativas. O BNG pregunta no Parlamento pola política de incendios.

As centrais sindicais CIG, CCOO, UGT e CSIF reiteraron esta terza feira, e por segunda vez en 24 horas, a alarmante "situación de perigo·de incendios forestais para este verán, que engade "á ausencia da implantación dunha política de prevención de incendios". As centrais insisten en que a probabilidade de lume é moi alta, malia o cal "a Xunta segue a mentir descaradamente argumentando que o operativo está listo". Algo que as centrais din que non é certo: "A realidade é outra". Así, afirman que as brigadas dos concellos que constan no Pladiga aínda non están operativas, que se retrasou o inicio das brigadas de Seaga ata o 16 de xullo e continúan sen cubrir as baixas, xubilacións e postos vacantes do dispositivo propio da Xunta. "As consecuencias de todo isto son que os lumes se apagan con brigadas de 2 ou 3 compoñentes, poñendo en perigo a seguridade de todos e facendo moi complicada a dirección de extinción por parte dos Axentes Forestais e Medioambientais. A ausencia de persoal para a condución de vehículos motobomba, fai que non estén todas dispoñibles". Afirman que "a falla de persoal provoca situacións nas que un só axente deba cubrir, na súa garda, un territorio de ata vinte concellos. Isto é ter medios?". Pregunta do BNG A deputada do BNG, Tereixa Paz formulou na terza feira unha pregunta o Goberno relativa a superficie queimada e resultado da súa política en materia de loita contra os incendios. Paz iniciou a súa intervención lembrando que dende o ano 2006 os traballadores fixos descontinuos traballan nove meses, comezan a traballar en febreiro e rematan en novembro e iso, dixo, non representa "ningunha planificación" e acusou á Consellería e o Secretario xeral de Montes de mentir sistematicamente cando afirman que na actualidade "3.000 persoas traballan nos montes galegos".


Summary: A dirección de En Marea ten a convicción de que os accesos non autorizados ao censo de persoas inscritas da confluencia son constitutivos dun delito tipificado no código penal que pode comportar penas de 1 a 4 anos de prisión. "Cos resultados da auditoría na man tiñamos necesariamente que facer o que fixemos, dar traslado á fiscalía", din fontes da Coordenadora [executiva] do partido instrumental a Sermos Galiza. As cinco persoas —dúas delas non integrantes do comité electoral— que accederon sen permiso ao censo son militantes de Esquerda Unida, segundo as fontes consultadas por Sermos. A dirección de EU, en comunicación con este diario dixital, desmínteo.

"Detectamos que había quen quería facer trampas. Mudaron as claves [ao entrar no sistema informático], por iso nos enteiramos do acceso non autorizado, porque o responsábel do censo [Gonzalo Rodríguez] non puido durante 24 horas acceder ao listado", relatan a Sermos desde a dirección de En Marea. "Estamos decididos a restabelecer as garantías. Traballamos para que se podan realizar as votacións con absoluta limpeza", afirman. Ao ter constancia da existencia de accesos non autorizados ao ficheiro das inscritas —listado altamente protexido pola lexislación ao incluír datos relativos á afiliación de persoas a un partido político—, a Coordenadora de En Marea tomou dúas decisións. A primeira, demandar a revocación dos tres membros do comité electoral que terían consultado sen permiso o listado [segundo a auditoría serían Martiño Ramos, Pablo Nieves e Raquel Bernárdez]. A segunda, dar traslado á fiscalía dos resultados da auditoría practicada no sistema, informe que deitaría como resultado a intrusión no ficheiro de non só os integrantes daquel órgano, senón tamén de outras dúas persoas. "Son feitos graves. Pensamos que son delito. Non podiamos non levar o asunto a fiscalía", afirman desde a Coordenadora de En Marea. Segundo as fontes consultadas por Sermos, as 5 persoas que terían accedido ao censo son militantes de Esquerda Unida, o que leva a dirección de En Marea, de maioría villarista, a concluír que estariamos perante unha operación orquestrada. "Non conseguiron alterar o censo [dar altas e baixas], mais si que andaron fisgando e talvez copiando", afirman. "Todo isto é falso", din desde Esquerda Unida. Outras fontes consultadas por Sermos apuntan a que os accesos non autorizados tiñan como obxectivo fraccionar o censo —dividilo entre partidarios da lista de Luís Villares e da candidatura de David Bruzos—. "Isto é o que explica por que moita xente que ía votar pola candidatura Coidando a Casa non recibiu información do comité electoral sobre os lugares de votación", afirman esas fontes. "Mentres o comité electoral non informaba correctamente a todo o mundo de onde se podía votar, Esquerda Unida enviaba unha circular a súa militancia cos datos correctos", engaden. O plano xudicial Se hai indicios de delito, como acreditan na dirección de En Marea, a Fiscalía levaría a denuncia a un xulgado ou mesmo abriría ela propia dilixencias, tomando declaración ás persoas involucradas. No mínimo, segundo as fontes xurídicas consultadas por Sermos, o asunto saldaríase con sancións administrativas por unha infracción da Lei de Protección de Datos. Se o ministerio público ve que o tema ten maís entidade entón entraría o código penal en xogo, en concreto o artigo 197.1, que prevé penas de 1 a 4 anos de prisión. O precepto castiga a quen "sen estar autorizado, se apodere, utilice ou modifique, en prexuízo de terceiro, datos reservados de carácter persoal ou familiar de outro que se achen rexistrados en ficheiro ou soportes informáticos". Tamén é puníbel quen "sen estar autorizado acceda por calquera medio" aos ficheiros e quen "os altere ou utilice en prexuízo do titular dos datos ou dun terceiro". Segundo as fontes consultadas por Sermos, as 5 persoas que terían accedido ao censo son militantes de Esquerda Unida Por tanto, a mera intrusión nun censo altamente protexido sen ter autorización para iso podería ser constitutiva de delito. Porén, a redacción do artigo ten un certo grao de imprecisión e a xurisprudencia sobre esta materia é "moi discordante", segundo as fontes xurídicas consultadas por Sermos. Os tres membros do comité electoral que accederon ao censo argumentan que si estaban lexitimados para o facer, a pesar de que o custodio do listado, Gonzalo Rodríguez, asegurase que conseguiron entrar no ficheiro ás súas costas. Moito máis difícil defensa terían as dúas persoas que se asomaron ao sistema informático sen seren integrantes de ningún órgano —nen comisión de garantías nen comité electoral— relacionado coas primarias. A persoa xurídica involucrada neste asunto —En Marea— tamén podería ser sancionada nun eventual procedimento, se a Axencia Española de Protección de Datos acaba por concluír que a intrusión se produciu por fallas no sistema de seguranza disposto pola organización. "Se se demostrar que por unha neglixencia de En Marea persoas non autorizadas se fixeron coas claves e puideron entrar no sistema, entón o partido tería que asumir responsabilidades", din a Sermos fontes xurídicas. Novas medidas de seguranza O certo é que a dirección de En Marea é consciente de que o sistema actual de votación é perfectíbel e por iso vai reunir este sábado o máximo órgao da confluencia, o Consello da Marea, para aprobar a implantación de mecanismos garantistas que aseguren nomeadamente a non suplantación do voto. A idea sería que a persoa inscrita que emitise un voto recibiría inmediatamente unha notificación do sistema, un sms. Deste xeito evitaríase unha hipotética suplantación de personalidade. "O voto telemático ten algúns problemas de seguranza non ben resolvidos até agora. Viuse por exemplo nas primarias de Podemos en Leganés, onde se constatou a fraude", afirman desde a dirección de En Marea. A persoa xurídica involucrada neste asunto —En Marea— tamén podería ser sancionada nun eventual procedimento Na localidade madrileña impuxérase unha candidata do sector de Errejón, mais as eleccións foron anuladas ao verificarse que se produciran votos fraudulentos. A fraude levouse a cabo a partir da suplantación de identidade. Os responsábeis do engano inscribían como propios datos doutras persoas —mediante a compra de cartóns SIM— e así votaban por elas. Militantes de IU denunciaron que as súas referencias persoais foran usadas fraudulentamente nesas eleccións. A fraude foi posta en coñecimento da Fiscalía pola dirección de Podemos, precedente ao que agora apela a dirección de En Marea para xustificar a suspensión sine die das súas primarias. Desde a dirección de En Marea, tal e como recalcou tamén na súa última comparecencia Gonzalo Rodríguez, insístese en que finalmente si se producirán as votacións, contra o dito por David Bruzos, para quen a denuncia "falsa" que se alega desde a Coordinadora ten como único obxectivo que finalmente non se vote. "Unha vez que estabelezamos garantías suficientes, as inscritas poderán votar", reafirman desde a cúpula villarista. As datas que barallan para voltar a abrir as urnas son a fin de semana do 22 e 23 de decembro. En todo caso, a axenda ficará esclarecida case con total seguridade no Consello da Marea deste sábado. Nota: Esta información foi actualizada ás 17.45 horas.


Summary: A Federación Rural Galega (Fruga) discrepa en varios apartados da nova Política Agraria Europea (PAC), entre eles o da definición de "persoas activas", o máximo importe das axudas ou o tamaño das explotacións.

A xuntanza entre o Ministerio de Agricultura e as Comunidades Autónomas para perfilar a futura Política Agraria Europea (PAC) segue a colleitar críticas entre as organizacións agrarias na Galiza. O coordinador da Federación Rural Galega (Fruga), Manuel da Cal, afirma que, máis alá da novidade dos 'ecoesquemas', algunhas mudanzas serán negativas para o sector. Un dos puntos que considera moi prexudicial para o país é a definición de agricultor activo e os pagos desacoplados, ou sexa, quen ten que percibir as axudas da PAC. "Consideran activas aquelas persoas que teñen ingresos procedentes da actividade agraria dun 25% e nós pensamos que as axudas teñen que ir destinadas ás agricultoras e agricultores a título principal", indica a Nós Diario, "que serían aquelas que obteñan máis dun 50% da súa renda pola actividade agraria", engade lembrando que esta idea "está definida por lei". Outro dos apartados polémicos é o teito das axudas. "Estabelecen en principio 60.000 euros mais poden chegar até 100.000 euros", explica este sindicalista. Desde a Fruga demandan que o máximo quede en 60.000 euros, "que xa nos parece unha cifra moi elevada", colixe o sindicalista. A rectificación final de Medio Rural En relación ao sector lácteo, discrepan neste sindicato da distribución das axudas por número de reses tendo en conta que segundo o Instituto Nacional de Estatistica (INE), máis do 90% das explotacións galegas teñen menos de 200 vacas. "Cremos que debería ser polos primeiros 150 animais dun 100%, de 151 até 300 un 50%, de 301 até 500 un 25 % e o resto sen asignación", sinala da Cal, "e son cifras considerábeis cando a maior parte das explotacións galegas non superan esa cantidade", lembra. Ao redor do tamaño das granxas, da Cal pensa que "o modelo de macroexplotación empobrece o país e destrúe o territorio cos problemas medioambientais que xera ter que xestionar os xurros". Porén, desde esta organización agraria nacionalista "agradecen" a rectificación de Medio Rural ao demandar do Goberno español que as axudas ao vacún de leite se axusten ao tamaño das explotacións galegas, unha cuestión que viñan reivindicando en todos os foros desde sempre a Fruga.


Summary: @s propi@s técnic@s do Ministerio de Facenda avogan por elevar ao 35% o imposto de sociedades para empresas con beneficios por riba do millón de euros

Os grandes grupos empresariais tributaron en 2012 (datos provisionais) pouco máis de 14 mil millóns de euros. Unha cifra que representa apenas o 12,5% dos seus beneficios. "Farangullas", como manteñen desde o sindicato de técnic@s do Ministerio de Facenda, Gestha. Así pois, de cada 100 euros que gañan estes grandes conglomerados, entre os que están os 'reis' que copan o Ibex 35, pagan a Facenda menos de 13 euros. Unha porcentaxe, iso si, superior á que tributaban en 2011, cando grazas á reforma impulsada por Zapatero abonaban só o 3,5%. Mais inferior, "moi, moi inferior", ao que deberían pagar e máis aínda en época de crise, consideran os expertos en tributos. Desde os técnicos de recadación consideran que é máis que "xusto e necesario" aplicar un imposto de sociedades do 35% para aquelas empresas que sobrepasen o millón de euros de beneficios. "É un baremo en consonancia co que é normal a nivel europeo e dentro dun criterio de redistribución sobre o que se asenta calquera estado mínimamente democrático", entende Julio González. Desigualdades ferintes Hai exemplos de desigualdades ferintes, mesmo entre as empresas. "O tipo medio efectivo das sociedades cunha facturación superior os 1.000 millóns de euros non chega ao 17%, o impuesto de sociedades sitúase no 30% para as que ingresan máis de dez millóns, mentres que unha empresa con menos de 60.000 euros de ingresos paga por riba do 22%". Falando en prata: que as grandes corporacións en volume e beneficios tributan a tipos máis baixos que as pequenas e medianas empresas. O imposto de sociedades e a súa escasa capacidade recadatoria é, quizás, un dos problemas, con maiúscula, do sistema tributario do Estado español. Mesmo unha das causas principais do défice público. Entre 2006 e 2011 o peso deste tributo reducíuse en máis dun 68%, según os propios datos do goberno español. Reducíanse os tributos á par que aumentaba o recurso a paraísos fiscais (empregados polo 94% das empresas do Ibex 35). Sacan proveito sempre O economista Manuel Lago, autor de O imposto de sociedades, principal responsábel da crise fiscal española, considera que o problema do défice público non ten a súa orixe tanto no gasto público, senón na recadación, que "está explicada pola caída do imposto que grava o beneficio das empresas, que se desploma até se converter nunha figura que vai camiño da irrelevancia". Tirado do Sermos Galiza número 59


Summary: Repasamos a importancia do compositor lucense polo 180 aniversario

"Se Xoán Montes nacese en Viena, probabelmente tería acadado outro recoñecemento, mesmo a nivel internacional", así subscribe Luís Costa, musicólogo e profesor da Universidade e do Conservatorio de Vigo, a afirmación do estudoso Xosé López Calo cando publicaba a práctica totalidade da obra do compositor. Pero tocoulle nacer en Lugo, cidade da que apenas saíu nos seus 59 anos de vida e na que, segundo apunta Costa, "o foi todo no século XIX": organista da catedral, creador do primeiro orfeón, fundador da banda municipal, pianista no Círculo das Artes, mestre... Aínda cos condicionantes da pertenza á periferia e dunha formación principalmente autodidacta, foi un músico de "gran talento" que deixaría "unha obra bastante ampla en relación ás circunstancias", explica o docente. O valor do seu legado ten dúas dimensións: unha real e outra simbólica. A primeira materializase en pezas moi concretas, que non son especialmente numerosas. Para alén da famosa "Balada Galega" -adaptación do poema de Rosalía "Negra sombra", adoptando popularmente o nome do primeiro verso- atópanse outras como a "Alborada galega" ou as muiñeiras para orfeón, que tiveron tamén un grande impacto. Como aconteceu coa figura de Pascual Veiga, fundamentalmente coñecida pola composición do himno, Montes recibe sona por algúns traballos sinalados que acadaron un "alto nivel de representatividade" grazas á divulgación dos orféons ou das bandas de música, nas que se converterían case en obras de obrigada interpretación. A partir de aí, as Irmandades da Fala e o galeguismo político dos anos 20 e 30 do século XX colocaron Montes xunto a Veiga ou Chané no "Panteón dos músicos ilustres", empregando o seu legado para conformar o "relato da galeguidade a través da música", nese valor simbólico que refire Costa. Porén, coa chegada da ditadura a súa obra, como toda diferenza identitaria, ficaría reducida á óptica do folclorismo. Un legado esquecido A figura de Montes permanecería até os anos 90 no esquecemento. Mostra disto é a sintomática anécdota da presenza da súa "Balada Galega", interpretada por Luz Casal e Carlos Núñez, na banda sonora do filme Mar Adentro, de Alejandro Amenábar, sen que o seu nome figure nos créditos por ningures. Foi nos últimos 30 anos que se ten rescatado especialmente a súa figura, grazas ao traballo de autores como Juan Bautista, quen asina unha das obras máis completas sobre este compositor lucense, explica Costa. Un punto de inflexión chegou co congreso organizado en Lugo polo centenario da súa morte. Costa sinala ademais os propios avances na normalización da musicoloxía como outro factor que contribúe ao incremento de estudos de investigación arredor do seu legado. El mesmo levou a cabo a súa tese arredor da conformación da galeguidade a través da música, na que a de Montes é unha "achega ineludíbel". Neste senso, apunta Costa que se produciu na Galiza un fenómeno semellante ao da pintura que, aínda que menos coñecido na actualidade, resultou dun impacto moito maior, pois a música chegaba e influía moitas máis persoas.


Summary: A curva segue baixando

Anunciaba este martes o Conselleiro de Sanidade o novo mapa de restricións que será operativo dende o vindeiro sábado 28. Con algunha pequena variación con respecto ao actual mapa, pero con aínda 15 concellos directamente afectados: Nivel Alto: Camariñas, Cee, Fisterra, Laxe, Muxía e Vimianzo. No Nivel Medio: Baixan Cabana e Malpica ao Nivel Medio, quedando cos de Carballo, Corcubión, Ponteceso, Santa Comba e Zas. Nivel Baixo: Baixan Laracha, Coristanco e Muros, xunto aos que xa estaban: Dumbría, Mazaricos, Carnota e Muros. Os datos Seguen baixando o número de casos detectados en toda a bisbarra, sobre todo en Bergantiños, sendo 124 casos menos detectados nos últimos 14 días que hai exactamente unha semana (eran onte 552 casos). De feito, a taxa de incidencia acumulada a 14 días pasa de 500 a 420 casos por cada 100.000 habitantes. Aínda concellos como Coristanco, Laxe, Zas, Camariñas, Fisterra ou Muxía (a maior subida pasando de 38 a 53 casos detectados nos últimos 14 días) superan a barreira de 500 casos.


Summary: A secretaria xeral do PP, María Dolores Cospedal, tentou xustificar os importantes aumentos percibidos por Rajoy cando o seu partido pedía austeridade.

A difusión das contas públicas do PP entre os anos 2008 e 2011 descubriron que Mariano Rajoy, presidente do PP daquela e hoxe presidente do goberno español, tivo importantes aumentos de soldo na súa nómina no partido. María Dolores Cospedal, secretaria xeral do PP, xustificou ese aumento de soldo que Mariano Rajoy cobrou nos últimos anos por ser "pluses electorais". Para a número dous da formación dereitista trátase de "compensacións" por ser candidato en varias eleccións ao Congreso d@s Deputad@s. As subas mantivéronse malia os malos resultados de 2008 e as chamadas á austeridade realizadas desde o seu propio partido eses mesmos anos. A publicación das declaracións da renda de Mariano Rajoy evidenciaron unhas subas importantes, continuadas e moi por riba do IPC. O soldo percibido polo presidente do PP aumentou até nun 40% nos últimos seis anos, pasando de cobrar cobrar 143.000 euros a 200.000 no ano 2011. O maior aumento foi o do ano 2008, un 18%, que Cospedal explica como "un plus especial para aqueles que participan nas campañas, porque é un traballo moi intenso". Cospedal non entrou a valorar os malos resultados daquela campaña electoral e admitiu a "suba xeneralizada" do presidente do partido como algo habitual "durante moitos anos". Os documentos que o PP fixo públicos poñen en evidencia que os aumentos de soldo nas nóminas chegaron a todo o partido. Cospedal non xustificou o 22% de suba xeneralizara no seu partido mais ca sinalando que Zapatero dicía, eses mesmos anos, "que non estabamos en crise".


Summary: Vigo, A Coruña, Santiago, Ferrol, Pontevedra, Ourense e Lugo acollerán mobilizacións para rexeitar "os ataques do Goberno español do PP aos dereitos da maioría social"

A Confederación Intersindical Galega (CIG) convoca concentracións nas sete cidades galegas esta cuarta feira, 23 para rexeitar a reforma laboral que o Goberno español do Partido Popular ten previsto aprobar no Congreso dos Deputados ao día seguinte. A central nacionalista chama "a clase traballadora galega a responder na rúa os ataques contra os dereitos da maioría social". A CIG considera que todas as medidas recollidas na reforma laboral "van dirixidas a flexibilizar e abaratar o despedimento e as condicións laborais e proporcionar man de obra barata á patronal. A reforma pretende ademais debilitar a negociación colectiva, dividir os traballadores/as e individualizar as relacións laborais". O secretario xeral, Suso Seixo, afirma que "vai provocar unha caída xeneralizada dos salarios, o empobrecemento da clase traballadora, máis desigualdades e a exclusión social dos máis desfavorecidos". Ante isto, dende a central nacionalista están convencidos de que a única resposta contra estas reformas pasa pola mobilización. Lugares e horarios das concentracións: -Vigo: na Porta do Sol ás 20.00 horas. -A Coruña: diante da Subdelegación do Goberno español ás 19.00 horas. -Pontevedra: diante da Subdelegación do Goberno español ás 19.30 horas -Ferrol: na Praza do Himno Galego ás 19.30 horas. -Santiago: na Praza do Toural ás 20.00 horas. -Lugo: diante da Subdelegación do Goberno español ás 20.00 horas. -Ourense: diante do local da CEO (Praza das Damas) ás 20.00 horas.


Summary: O pleno da Coruña aprobou a moción presentada polo BNG pola que se insta á retirada do título de Fillo Adoptivo a Manuel Fraga Iribarne e a Laureano López Rodó. Só contou coa oposición do PP e trátase da segunda moción que triunfa após facelo en Ferrol.

A moción presentada polo Bloque Nacionalista Galego para a retirada do título de Fillo Adoptivo da Coruña a Manuel Fraga Iribarne e a Laureano López Rodó, ambos ministros da ditadura franquista, contou coa oposición do PP e cos votos favorábeis da Marea Atlántica e máis do PSdeG. A primeira moción en triunfar foi no concello de Ferrol É a segunda moción que triunfa tanto en Galiza como no Estado dirixida a retirar os títulos honoríficos ao ex ministro de Franco e ex vicepresidente da Xunta, Manuel Fraga Iribarne. A primeira moción en triunfar foi no concello de Ferrol hai escasos días, na simbólica data do 25 de abril de 2019, tamén a iniciativa do Bloque Nacionalista Galego e cos votos en contra do PP. A moción foi presentada pola concelleira do BNG Avia Veira A moción, presentada pola concelleira nacionalista Avia Veira, está apoiada polo grupo de historiadores e historiadoras de Galiza que fixo público o seu apoio ao manifesto impulsado por persoas ex presas políticas no franquismo. Este manifesto esixe que se retiren a Manuel Fraga os títulos de Fillo Adoptivo que aínda mantén en diversos concellos galegos. Con este impulso, A Coruña retira xa os títulos honoríficos do concello concedidos a Fraga en decembro de 1968 e ao ministro de Planificación de Franco, Laureano López Rodó, en maio de 1972. Segundo informou a Sermos Galiza Manuel Monge, representante do colectivo de presas, aínda quedan na Coruña 76 distincións de homenaxe a cargos do franquismo (entre rúas, emblemas, estatuas...). Por iso que Monge considera un éxito a segunda parte da moción defendida pola edila do BNG Avia Veira, pola que o pleno tamén se compromete a dar o seu apoio á actividade de todas aquelas comisións ou grupos de traballo que se impulsen desde o concello para culminar a retirada de simboloxía franquista e a eliminación das distincións honoríficas outorgadas durante a ditadura a persoas vinculadas co franquismo. Monge amósase satisfeito de conseguiren en tan poucos días que dous concellos retirasen os títulos honoríficos, e anuncia que o seguinte paso é concretar unha entrevista co presidente da Deputación da Coruña para que se retiren os 32 símbolos franquistas que aínda perviven. Ademais, recorda que outros concellos galegos aínda manteñen a Fraga como Fillo Honorífico, tales como Santiago de Compostela, Verín, Cervo, Pontedeume, Tui e o concello de Vilalba que o ten coma Fillo Adoptivo. Manuel Monge cualifica de inconcibíbel que Fraga aínda teña títulos honoríficos xa que el mesmo se describira "como servidor do franquismo". Entre as persosas asinantes do manifesto ao que deron lectura no pleno están Manuel Lourenzo, Rafael Pillado, Elvira Souto, Xosé Luis Méndez Ferrín, Celsa Díaz Cabanela, Francisco Rodríguez Sánchez, Manuel Peña Rey, Sary Alabau...


Summary: O informe do relator especial sobre cuestións das minorías considera que en Galicia as iniciativas que promoven a visibilidade do galego "parecen impresionantes inicialmente", pero cre que moitas "non se implementan de forma efectiva"

O relator especial das Nacións Unidas sobre cuestións das minorías, Fernand de Varennes, vén de publicar o seu informe definitivo sobre España, no que inclúe as informacións que recibiu sobre a discriminación das linguas oficiais distintas ao español, sobre todo na xustiza e na educación. Unha das recomendacións que lle fai ao Estado é a de "revisar calquera medida ou práctica que poida reducir a proporción de ensinanza" que se desenvolve en linguas minorizadas, entre as que inclúe o galego, nos centros públicos. Ademais, pídelles ás autoridades españolas que "garantan" que están dispoñibles recursos, profesores, persoal de apoio e infraestruturas adecuadas para que os nenos das comunidades autónomas con poboacións significativas que pertencen a minorías lingüísticas "teñan a posibilidade de estudar na súa propia lingua".Pide garantir que existen recursos suficientes para que os nenos que pertencen a minorías lingüísticas poidan estudar no seu idioma propioEsta foi a primeira vez que o relator se desprazou a Galicia para recoller información sobre a situación do galego. Durante unha viaxe realizada entre o 14 e o 25 de xaneiro de 2019, de Varennes visitou Santiago de Compostela e entrevistouse con representantes gobernamentais e organizacións da sociedade civil, entre elas A Mesa pola Normalización Lingüística, que considera que o informe é "un primeiro aviso da ONU á Xunta no relativo ao decreto do plurilingüismo".Recibiu informacións "congruentes" sobre que os galegofalantes "non poden usar a súa lingua, a pesar do aparente dereito a facelo coas autoridades públicas"No texto elaborado tras esa viaxe, indica que en Galicia a lexislación e o número de iniciativas que promoven a visibilidade do galego "parecen impresionantes inicialmente", e as autoridades galegas "deben ser eloxiadas por iso", pero "parece" que moitas delas "non se implementan de forma efectiva" e na súa visita recibiu "informacións congruentes" sobre que os galegofalantes "non poden usar a súa lingua, a pesar do aparente dereito a facelo coas autoridades públicas".O asunto da lingua empregada na educación e lograr o equilibrio adecuado é "particularmente sensible e desafiante en España". Débese, en parte, a que as políticas educativas, incluída a elección da lingua vehicular, son competencia das comunidades autónomas, que teñen diferentes enfoques sobre o asunto.En Galicia e Navarra, continúa o informe, trasladáronselle queixas de que as estratexias educativas existentes eran "insuficientes para garantir de forma efectiva" que os nenos poidan recibir educación na lingua cooficial distinta ao español.O relator insta ao Goberno español a retomar os traballos de recompilar datos sobre o impacto dos distintos modelos educativos, en concreto sobre o nivel de competencia na adquisición de fluidez en español e nas linguas cooficiais en todo o Estado, co fin de "axudar a disipar as preocupacións" neste ámbito.Pídelle a España unha modificación da lei do poder xudicial para "garantir" que os cidadáns poden utilizar as linguas cooficiaisDe Varennes analiza tamén a situación da lingua na xustiza e "invita" a España a que modifique o artigo 231 da lei do poder xudicial, que recolle que xuíces, maxistrados, fiscais e demais persoal de xulgados e tribunais usarán o castelán e poderán empregar a lingua cooficial propia se non se opón ningunha das partes.Este foi identificado coma "un dos obstáculos para a plena implementación por parte de España das súas obrigas en materia de dereitos humanos" relacionados co uso de linguas cooficiais. O texto indica que informacións "congruentes" en diferentes partes do Estado amosan que aos individuos "simplemente se lles pide que acaten o uso elixido da lingua nacional".Ante o que "parecen ser impedimentos consistentes para o uso das linguas cooficiais que se poderían considerar discriminatorios nalgunhas comunidades autónomas", o relator propón un cambio lexislativo para "garantir" que os cidadáns poidan exercer máis directamente o dereito a usar a lingua cooficial xunto co español.


Summary: Presentou, na véspera do aniversario do seu nacemento, a programación para as Letras Galegas 2021.

A pluralidade e a diversidade das que Xela Arias fixo gala na súa vida son as marcas de identidade que guían a programación do Consello da Cultura Galega para o Día das Letras, segundo se expuxo onte, na véspera do nacemento da autora. A presidenta da institución, Rosario Álvarez, xunto coa secretaria, Dolores Vilavedra, e o fillo da homenaxeada, Darío Gil, deron a coñecer o programa. O poema "Ambiciono o equilibrio dos extremos" serve de guía para unha celebración cuxo inicio se adiantará ao Día da Poesía, o 21 de marzo, no que a obra de Arias entrará en diálogo coas novas xeracións mediante un recital. Aliás, como cada ano, o CCG recuperará unha obra da figura elixida cunha edición non venal. Nesta ocasión, e cumprindo cun desexo da familia, ofrecerase Non te amola, peza narrativa, que se afasta lixeiramente dos seus xéneros habituais e que a autora deixou perfectamente rematada. O libro estará ilustrado por Bea Gregores. O Concerto das Letras Galegas porá o ramo ás actividades. Como é habitual, terá lugar o 16 de maio, como antesala dos actos convocados pola Real Academia Galega. "Será en Vigo, cidade moi próxima á biografía de Xela Arias, e ofrecerá unha proposta creativa visual que pensamos que lle gustaría á propia Xela", apuntou Vilavedra. A presenza escénica do scrartching nebuloso de PicoAmperio e a voz de Laura LaMontagne fundirase así coa poesía de Xela nunha proposta audiovisual. Desde hoxe pódese consultar no sitio web do CCG un especial que concentrará a información sobre a autora. Entre os materiais destaca o documental Xela e a palabra (2014), proxectado no marco da xornada "Xela Arias e Luísa Villalta: letras, interartes, proxectos na fin de século".


O deputado no Congreso Miguel Anxo Fernán Vello (En Marea) ven de lle preguntar ao Goberno do Estado cando pensa anular o xuízo no que un tribunal "de facto" condenou Alexandre Bóveda no 1936. Esta esixencia, amplamente abeirada na opinión pública galega, ven de se expresar tamén pola voceira nacional do BNG, Ana Pontón, este venres 17, aniversario do asasinato do devandito patriota galego. A Lei estatal da Memoria Histórica do 2007 (LMH) declarou a ilexitimidade das condenas penais decididas polos ilegais tribunais de excepción, quer militares, quer o TOP ou os Tribunais de Responsabilidades Políticas. Mais non anulou estas condenas. As Salas do Militar e do Penal do Tribunal Supremo rexeitaron sempre todas as solicitudes de anulación destas condenas do franquismo. Porque seica (eu dubídoo, mais isto é outra lea) cómpre unha Lei que declare esta nulidade. O máis axeitado, neste senso, sería introducir unha disposición "ad hoc" na Lei de Axuizamento Criminal A nulidade das condenas do franquismo é unha cuestión de dignidade democrática e de reparación moral. Mais tamén de reparación económica. E velaí o problema no seu día de Zapatero e hoxe en día de Sánchez. Anular a sentenza de Alexandre Bóveda ou de calquera outro represaliado suporía reparar cadansúas familias nos gravosísimos efectos patrimoniais das responsabilidades civís e multas impostas, cando non devolver propiedades adquiridas de mala fe nos procedementos de execución xudiciais e administrativos por persoas e empresas achegadas ao réxime de facto franquista. Mais unha democracia real e madura terá de enfrontar a nulidade destes xuizos, como fixo Alemaña, en dúas ocasións a falta dunha. Fíxoo despois do 1945 coas condenas dos tribunais nazis e despois do 1990 coas condenas dos tribunais da RDA. Indemnizando economicamente ás vítimas destes pseudoTribunais. Adoita afirmar a xornalista Cristina Fallarás que o Estado español é o Estado europeo no que menos se reparou ás vítimas da violencia institucional. Pois mentres os alemáns damnificados polo nazismo (ou pola Stasi da RDA), e os italianos agredidos polo fascismo foron reparados, aquí seguemos na teoría de pasarmos a páxina. E cómpre, si, pasarmos de vez esa páxina, esa folla. Mais antes cómpre lérmola ben a xeito. Publicidade


Summary: Unha extrapolación dos resultados dos comicios deste domingo deixaría os populares sen maioría absoluta, con 35 deputados co actual sistema electoral e con 29 (de 61) na reforma proposta polo partido de goberno. A suma de PSdeG-PSOE, AGE, PODEMOS e BNG superaría en escanos o PP.

Europeas e Autonómicas son comicios ben distintos, en moitos sentidos, comezando polo tipo de circunscrición que se aplica en cada unha delas, polo que facer unha extrapolación dos resultados deste domingo para unhas hipotéticas eleccións ao Parlamento Galego resulta simplemente un xogo, ou unha simple foto-fixa do momento político. Porén, se o facemos, observamos que o principal titular sería a perda da maioría absoluta por parte do Partido Popular. Dos actuais 41 deputados, caería a 35, seis escanos menos. Pola súa banda, cos seus resultados de hoxe, aínda que moi inferiores aos obtidos hai cinco anos nos anteriores comicios europeos, o PSdeG-PSOE gañaría dous deputados na cámara galega. AGE e perderían representación, un escano cada un, ficando en 8 e 6, respectivamente. Podemos, a gran sorpresa das eleccións deste domingo, podería mesmo formar grupo parlamentario, con 6 deputados. Porén, o PP lanzou hai meses unha proposta de reforma electoral que reduciría o número de escanos na cámara galega (de 75 a 61). Resulta interesante, polo tanto, realizar a mesma operación tendo en conta a distribución de escanos prevista neste escenario. En calquera caso, o PP tamén perdería a maioría absoluta, obtendo 29 dos 61 escanos, dous menos dos necesarios. O PSdeG-PSOE obtería 16, AGE 7, BNG 5 e Podemos 4, que se vería prexudicada pola perda dos últimos restos. Galicia 2012 75 escanos 61 escanos PP 41 35 29 PSdeG 18 20 16 AGE 9 8 7 Podemos - 6 4 BNG 7 6 5 A Coruña 2012 75 escanos 61 escanos PP 13 10 8 PSdeG 5 6 5 AGE 4 3 3 Podemos - 3 2 BNG 2 2 2 Lugo 2012 75 escanos 61 escanos PP 9 8 7 PSdeG 4 4 3 AGE 1 1 1 Podemos - 1 0 BNG 1 1 1 Ourense 2012 75 escanos 61 escanos PP 8 8 7 PSdeG 4 4 3 AGE 1 1 1 Podemos - 0 0 BNG 1 1 0 Pontevedra 2012 75 escanos 61 escanos PP 11 9 7 PSdeG 5 6 5 AGE 3 3 2 Podemos - 2 2 BNG 3 2 2 Escanos para AGE e Podemos nunhas xerais Mentres, facendo unha traslación destes resultados a unhas hipotéticas eleccións xerais, atopamos que o PP perdería dous escanos (na Coruña e Pontevedra), pasando de 15 a 13, o mesmo que o BNG, que tamén perdería os dous deputados que obtivo nestas provincias en 2011. O PSdeG-PSOE mantería os seus actuais seis escanos, mentres que os grandes beneficiados serían AGE e Podemos, que obterían dous deputados cada un, pola Coruña e por Pontevedra en ambos os dous casos. O BNG quedaría, iso si, moi cerca de manter a súa representación (tan só 475 votos o separarían de obter a derradeira acta, que levaría por pouco o PP). En Pontevedra o Bloque perdería o escano tamén por unha marxe curta, en pugna con Podemos. Galicia A Coruña Lugo Ourense Pontevedra PP 13 (15) 4 (5) 3 (3) 3 (3) 3 (4) PSdeG-PSOE 6 (6) 2 (2) 1 (1) 1 (1) 2 (2) AGE 2 (-) 1 (-) 0 (-) 0 (-) 1 (-) Podemos 2 (-) 1 (-) 0 (-) 0 (-) 1 (-) BNG 0 (2) 0 (1) 0 (0) 0 (0) 0 (1) Proxección de resultados nunhas eleccións xerais. Entre paréntese, deputados obtidos en 2011


Summary: A vicepresidenta terceira do Goberno e ministra de Transición Ecolóxica, Teresa Ribeira, asegurou en Lugo que a subministración de enerxía está "garantida", mais alertou dun encarecemento por mor das hostilidades entre Rusia e Ucraína.

O presidente da Xunta e líder do PPdeG, Alberto Núñez Feixoo, advertiu esta quinta feira que "o futuro de Europa e do mundo é preocupante", ante a intervención militar rusa na rexión do Donbass, no leste de Ucraína. "Toda a solidariedade co pobo ucraíno e todo o respaldo á Unión Europea na defensa do legado de democracia e paz que queremos deixarlle aos nosos fillos", manifestou o presidente galego no seu perfil de Twitter. Feixoo, no foco nacional como vía máis factíbel para solucionar a crise aberta no seu partido, desprazouse até Madrid a pasada xornada para participar na reunión de Pablo Casado cos baróns do PP en Xénova, tras o que se anunciou a convocatoria dun congreso extraordinario. Tiña previsto voar á illa da Palma para participar na Conferencia de Presidentes esta sexta feira, mais foi cancelada por mor da crise desatada entre Rusia e Ucraína. Prezo da enerxía A propósito deste conflito e das súas posíbeis consecuencias, a vicepresidenta terceira e ministra de Transición Ecolóxica, Teresa Ribeira, asegurou en Lugo que a subministración de enerxía está "garantida", pero alertou do encarecemento da mesma polas hostilidades entre Rusia e Ucraína. "En España a seguridade de subministración está garantida por outras vías. Rusia non é dos nosos principais subministradores nin por tubo nin por barco. A gran capacidade de acollida de gas natural licuado nas nosas terminais de gasificación permítenos ser moi flexíbeis", explicou. E avanzou que para "o próximo mes está previsto que veñan vinte cargos" tras apuntar que no mes de febreiro se produciu o "desembarco de dous cargueiros rusos que garantiron a subministración de GNN (Gas Natural)". Ribera advertiu da necesidade de reforzar a coordinación a nivel europeo, para acordar "onde deben descargar os cargueiros procedentes de terceiros países", subliñou. E avisou de que "España pode verse afectada polos prezos da enerxía, en todas as súas frontes". Así, sinalou que "hoxe o barril Brendt superou os cen dólares e o gas natural nos mercados internacionais ha sufrido un incremento dun 20%". "Nós non somos alleos aos mecanismos de configuración de prezos nos mercado internacionais e isto incide nos nosos prezos enerxéticos", admitiu.


Summary: A formación de Beiras e Noriega mantivo unha Conferencia Política na que confirmou que participará nas Mareas pero solicita que estas non se conformen como agrupacións de electores xa que así non poderían entrar nos organismos provinciais.

Anova completou este sábado en Vigo a súa Conferencia Política Nacional sobre as eleccións municipais de maio, reafirmándose no "apoio decidido á cidadanía organizada como motor da sociedade e, por tanto, ás candidaturas populares que xurdan polo país". Así mesmo, malia que Anova "non rexeitará ningunha fórmula xurídica, primando así o proceso de confluencia", a forza que lideran Xosé Manuel Beiras e Martiño Noriega "non ve acaída a creación de agrupacións de electores [que non computan para os organismos provinciais], senón a creación de partidos a nivel local para evitar a fragmentación política e nacional e poder dar a batalla nas Deputacións cunha coalición instrumental". Polo tanto, Anova mantén a súa presenza nas Mareas e fórmulas semellantes, se ben tamén decidiu onte que "alá onde non se dean candidaturas de unidade cidadá apostaremos por estimular a creación de frontes amplas entre o tecido social e as forzas políticas do espazo de ruptura". Estas palabras deixan aberta a posibilidade de que as siglas AGE -xa que Esquerda Unida manifestouse nese senso- poidan presentarse nalgunha localidade, se ben a formación de Beiras sempre uniría estas listas á coalición das Mareas que propoñen para as Deputacións. Mesmo afirman que non descartan presentarse como Anova nalgún concello. Noutra orde de cousas, a Conferencia Política serviu para "definir uns principios éticos e programáticos mínimos" e tamén para que Beiras e Noriega mantiveran unha xuntanza coa Asemblea Aberta de Coia, á que amosaron o seu apoio perante o conflito que manteñen con Abel Caballero.


Summary: A partir do sábado, as restricións ambientais na UE na investigación e desenvolvemento da vacina para a Covid-19 serán flexibilizadas. Nomeadamente, transíxese cando se trata da "emisión deliberada no ambiente e a contención no seu uso de organismos modificados xeneticamente".

A UE presentou esta semana unha proposta lexislativa, que entrará en vigor a partir do sábado, para flexibilizar as restricións ambientais na investigación e desenvolvemento da vacina para a Covid-19 co fin de acelerar a súa obtención. Nomeadamente, transixe cando se trata da "emisión deliberada no ambiente e a contención no seu uso de organismos modificados xeneticamente (OMX)". O Regulamento do Parlamento Europeo e do Consello ─os dous corpos lexisladores da UE─ será publicado mañá no Diario Oficial da UE "para entrar en vigor de maneira urxente no día seguinte á súa publicación". A Comisión impulsouno o pasado 17 de xuño e foi debatido no Consello da UE durante o último mes. Concretamente, a proposta lexislativa 2020/0128/COD (COD son as siglas en inglés de procedemento lexislativo ordinario) fai referencia "á realización de ensaios clínicos e á subministración de medicamentos de uso humano que conteñan OMX ou estean compostos por estes organismos, destinados a tratar ou previr a enfermidade coronavírica". Ao longo de 26 puntos desenvolve os argumentos para tomar esta decisión. Despois de pór en contexto a afectación sanitaria e económica provocada pola pandemia, no punto 8 sinálase: "A experiencia mostra que, nos ensaios clínicos con produtos médicos de investigación que conteñen ou son OMX, o procedemento para atinxir a conformidade cos requirimentos das Directivas 2001/18/EC e 2009/41/EC a respecto da avaliación de riscos ambientais e o consentimento da autoridade competente dun Estado membro son complexos e poden levar unha significante cantidade de tempo". Nos seguintes puntos tamén se estabelece outro argumento: "A complexidade do procedemento increméntase en gran medida no caso de ensaios multicentros desenvolvidos en varios Estados membros, xa que como impulsores de ensaios clínicos necesitan presentar múltiples peticións de autorización a múltiples autoridades competentes en diferentes Estados membros en paralelo". "Minimizar impactos" O texto afirma que "o principal obxectivo da lexislación da Unión é salvagardar a saúde pública". E insiste en que todas as directivas aprobadas até agora van encamiñadas a "asegurar un alto nivel de protección da saúde humana e do ambiente a través da valoración de riscos da emisión deliberada ou a contención no seu uso de OMX" . Porén, "na situación sen precedentes de emerxencia para a saúde pública creada pola pandemia da Covid-19, é necesario que a protección da saúde pública prevaleza". E, polo tanto, a UE considera que "cómpre garantir unha derrogación temporal dos requirimentos referentes a avaliacións previas de risco ambiental". Esta derrogación, matízase no regulamento, estaría limitada aos ensaios clínicos con produtos médicos de investigación que conteñan ou sexan de OMX destinados a tratar ou previr a Covid-19", e duraría "mentres a OMS considere a Covid-19 unha pandemia". Ademais, pídese aos Estados membros que alí "onde sexa viábel" se estabelezan medidas apropiadas para "minimizar os previsíbeis impactos negativos resultantes da emisión intencionada ou accidental de produtos médicos no ambiente".


Summary: A lista de contratación do persoal da categoría laboral de ordenanzas está actualmente inactiva, o que impide a estas persoas acceder ás vacantes que ocupaban até o de agora.

"Un pesadelo". Así definen a súa situación, en declaracións a Nós Diario, os centos de traballadoras e traballadores temporais da Consellaría de Política Social do grupo laboral de ordenanzas. O 7 de febreiro de 2020, a través dunha resolución, a Xunta convocou un proceso selectivo para a adquisición da condición de persoal funcionario de carreira para diversas categorías, entre elas a de ordenanzas. Porén, cando o pasado 1 de xullo chegou a 'funcionarización' definitiva das listas, a Administración galega "esqueceu" este grupo. "As probas selectivas para o acceso á condición de funcionario tiveron lugar en outubro de 2020, mais unicamente é a lista de contratación de ordenanzas a que se atopa inactiva. Este feito causa que se nos negue a opción de prestar os servizos que dita lista, como dereito, nos permitía realizar, e polo tanto négasenos a opción de traballar", sinalan, nunha carta remitida ao director xeral da Función Pública, José María Barreiro, á que tivo acceso este xornal. Dado que a súa lista de contratación está actualmente inactiva, a Xunta está a cubrir as vacantes con profesionais procedentes doutra categoría laboral, a de persoal subalterno. "Centos de persoas, e polo tanto centos de familias, estamos na corda frouxa. Ves que tes 40 puntos na lista, e chega outra persoa doutra categoría con cero puntos e que nunca traballo, e danlle a vacante... É todo moi absurdo", indica unha das persoas afectadas. Aliás, a Administración está a concluír os contratos de persoal da categoría de ordenanzas para outorgar os seus postos aos subalternos, a raíz da unificación dos centros de Política Social e Educación. "Hai traballo para os dous grupos, só pedimos unha solución para que poidamos seguir traballando igual ca sempre", apunta outra das traballadoras. "Prometéronnos e prometen abrir as listas de subalternos para que poidamos traballar, mais, mentres, atopámonos na casa agardando a que se decidan a darnos unha solución. Alguén esqueceu que pagamos unhas taxas, igual que os subalternos, as cales nos proporcionaron uns dereitos, igual que o fixo o noso traballo", engade. Vulneración de dereitos "sen previo aviso" Deste modo, denuncian que o Goberno galego está a vulnerar "o dereito a prestar servizos nos postos de traballo vacantes e non vacantes que se están a producir, co agravante de que a época estival é na que hai máis posibilidades de traballar". "A privación deste dereito sen previo aviso xera trastornos económicos, persoais e familiares, co consecuente trastorno a nivel económico, social e emocional deste colectivo que estivo a disposición das necesidades de cobertura destes postos en momentos de extrema necesidade durante a pandemia, demostrando a necesidade e utilidade de que estás listas estean operativas", matizan.


Summary: O Diario Oficial da Galiza recolleu onte a orde pola que se suprimen dúas escolas unitarias cuxo alumnado non acadaba as seis matrículas mínimas para o seu mantemento. Educación tamén aprobou a modificación das unidades escolares e postos de traballo, unha medida habitual que, segundo denuncia a CIG-Educación, usou para simular un reforzo pola pandemia.

As familias xa o agardaban e onte o Diario Oficial da Galiza confirmou o feche de dúas escolas unitarias: a de Luaña, no concello de Brión, e mais a de Comiáns, no da Laracha. A Consellaría de Educación decidiu suprimilas porque ningunha delas acada a ratio mínima de seis crianzas por centro, ficando a unha matrícula cada unha delas. As familias de Luaña coñeceron a decisión da Xunta cando a mestra titular recibiu a comunicación da supresión da súa praza. Daquela, solicitaron á Administración galega unha moratoria escudándose situación excepcional provocada pola Covid-19 e argumentando a necesidade de manter centros con baixas proporcións de alumnado. "Tiñamos un chisco de esperanza, sobre todo ao comprobar a evolución da pandemia. Mais tamén vimos como se daban todos os pasos para o feche, confirmado onte. Estamos absolutamente enfadados, danos rabia e pena comprobar como desaparece o rural sen que a ninguén lle importe, sen que non se nos escoitase", explica a Nós Diario Lucía Forján, representante das familias do centro. 154 unidades máis Na mesma orde que recolle a desaparición das dúas unitarias, anúnciase a modificación das unidades, ou grupos de clase, e postos de traballo dos centros públicos de Educación Primaria, Educación Infantil e mais Educación Especial para o vindeiro curso. Como cada verán, a Consellaría de Educación xustifica estas variacións na adaptación da organización "ás necesidades efectivas da poboación escolar". Por unha banda anúnciase un balance positivo na variación das unidades habilitadas e creadas, cun total de 154 unidades máis, o que implicará a incorporación de 240 mestras e mestres, segundo a Consellaría. As habilitadas corresponden a unha medida "provisional, en centros nos que hai un incremento das matrículas que obriga a desdobrar clases porque superan o máximo de alumnado permitido por aula", segundo explica a Nós Diario o secretario nacional da CIG-Ensino, Suso Bermello. "Normalmente, agárdase un tempo para comprobar se ese aumento se mantén ou non no tempo", agrega. Unha medida habitual Este sindicato amosou a súa discrepancia con como anunciou Educación unha medida habitual. No seu comunicado, a Consellaría destacou que con esta medida procura "cumprir coas medidas establecidas no Protocolo de adaptación ao contexto da Covid-19 para o inicio da actividade lectiva". Porén, Bermello asegura que non garda ningunha relación co protocolo da Xunta. "É tan habitual como contratar profesorado a media xornada a través de programas como o de Apoio, Reforzo de Competencias e Orientación (ARCO)", asegura o secretario sindical. No mesmo comunicado, Educación que o programa ARCO permitirá contar con 543 docentes de apoio contratados no curso 2020-2021, 221 para en Educación Primaria e 322 en Secundaria. O 30 de xullo, a Consellaría anunciara a incorporación, de cara ao mes de setembro, de profesorado de apoio a través de contratos-programa, mentres os sindicatos do ámbito da educación reclaman esforzos estruturais. Desde a CIG-Educación aseguran que, segundo a información da que dispoñen, a meirande parte das habilitacións de unidades débense ao cumprimento da legalidade das ratios. "De se confirmar este dato, algo imposíbel coa ocultación de centros afectados que fai a Consellaría, esta medida non gardaría ningunha relación coa Covid-19, como esta pretende argumentar", expoñen nun comunicado. Para a central sindical, o anuncio de Educación busca reducir as críticas que suscitou o seu protocolo, que non contempla medidas como o desdobramento dos grupos para reducir o risco de contaxios.


Summary: O descenso dos casos activos retárdase e caen a 2.440 mentres que a taxa de positividade aumenta lixeiramente a un 2,2%.

Os contaxios de Covid-19 subiron na Galiza a 162 ás portas da Semana Santa, case unha trintena máis que a xornada anterior, mentres que a presión hospitalaria segue coa tendencia descendente e baixan a 223 os pacientes ingresados, o que supón 14 menos. Segundo os datos actualizados esta quinta feira pola Consellería de Sanidade con rexistros até as 18:00 horas desta cuarta feira, redúcense a 36 os pacientes Covid ingresados en UCI -3 menos-- e descenden a 187 os que permanecen noutras unidades -11 menos-. Esta xornada descenden os hospitalizados nas 7 áreas sanitarias galegas, coa de Ferrol cun maior alivio. En canto aos casos activos de Covid-19, reducíronse lixeiramente a 2.440, o que supón sete menos que a xornada anterior, polo que se retarda a tendencia descendente e as cifras mantéñense como a finais de agosto. Os casos activos baixan en catro do sete áreas sanitarias -A Coruña, Ourense, Santiago e Barbanza e Ferrol-, mentres que seguen igual que a xornada anterior na de Pontevedra-O Salnés e soben lixeiramente nas de Lugo e Vigo. Polo seu lado, os novos contaxios detectados con calquera tipo de proba repuntan a 162, tras principiar a semana con 103. En concreto, nas últimas 24 horas confirmáronse na Galiza 157 positivos con PCR, o que supón 33 máis que os contabilizados a xornada anterior. En canto á taxa de positividade -porcentaxe de infeccións por test PCR realizados- aumentou lixeiramente a un 2,2. Así, seguimos por baixo do 5% que a Organización Mundial da Saúde (OMS) sinala para dar por controlada a pandemia. Desde o inicio da pandemia Galza rexistrou 2.329 falecidos diagnosticados con Covid-19, despois de notificar a Consellería de Sanidade esta cuarta feiras a morte doutro catro vítimas.


Summary: O viño galego é un dos produtos do país con máis renome internacional. Algunhas adegas, como a Finca Míllara, contan con profesionais recoñecidos do sector. É o caso de Julio Mourelle, quen se sumou á adega hai un par de meses. Mourelle é licenciado en Farmacia pola Universidade de Santiago de Compostela, e conta con 25 anos de experiencia como enólogo en bodegas como Pagos de Marqués de Griñón ou Sterling Vinyards, con localización no Estado de California (EUA).

-Despois de 17 meses de pandemia, é un bo momento para os viños galegos? Penso que os viños galegos, en xeral, máis alá do feito puntual do coronavirus, están nunha boa situación agora, e teñen moito futuro por diante. O consumidor internacional demanda viños con frescura e personalidade a un prezo razoábel. E a Galiza conta con esas tres características. Precisamente eses son os principais puntos fortes do viño galego. É unha posición de partida moi interesante para conquistar os mercados internacionais e contrarrestar o punto feble do sector vinícola galego: a dimensión pequena das adegas galegas, que ten como consecuencia o alto custo de exportación e a dificultade de facerse notar entre outras zonas produtoras máis grandes. Paliar esa situación é un labor que se debe desenvolver pouco a pouco. -Onde pensa que están mellor valorados os viños galegos, na Galiza ou noutros países? O viño galego está moi ben valorado en xeral, tanto no país como fóra. No mercado internacional, un dos países no que comeza a integrarse dentro do mercado vinícola é Estados Unidos (EUA). Non é o único, mais sorprende o gran coñecemento do produto e do proceso de elaboración dos viños galegos que existe entre os consumidores estadounidenses. Aínda así, e polo aspecto que comentei anteriormente da dimensión das adegas galegas, penso que é na Galiza onde seguen a ter un maior recoñecemento, tanto pola proximidade como polo coñecemento de viños que hai no país. -En que consiste o traballo dun enólogo dentro dunha adega? Os enólogos encargámonos de tomar moitas e pequenas decisións durante todo o ano, que afectan ao ciclo da planta, ao período de colleita e ao proceso de elaboración do viño. Non son decisións drásticas que vaian cambiar por completo o resultado final do viño galego. Mais a suma desas pequenas decisións é o que acaba por darlle unha personalidade única ao viño. Esa parte humana dos traballadores á hora de aplicar uns criterios de traballo e un coidado ao trato da materia prima súmase á esencia que outorga a localización xeográfica das viñas. Penso que o lugar de orixe do viño é responsábel do 60% da calidade do mesmo. -Que diferencia as adegas do país das adegas de España e doutros Estados? Penso que a principal diferenza ten que ver máis co tamaño e coa dificultade da explotación das viñas que cos procesos de traballo que se empregan. Hai que entender que o cultivo de uva en territorio galego é case sempre complicado. A orografía galega esixe un esforzo maior ao que se precisa noutras zonas. Ademais, o minifundismo característico da Galiza, que se contrapón aos grandes terreos latifundistas doutros territorios, é outro factor que afecta ao tamaño das adegas. Todo o relacionado coa tecnoloxía, os coñecementos e o saber facer é practicamente universal, polo que, salvo pequenas diferenzas no traballo do persoal das adegas, non é un condicionante significativo. -O futuro do viño galego? A Galiza, como calquera territorio produtor de viños, debe ser fiel a si mesma. Os mercados buscan personalidade, non réplicas de viños noutras zonas. Sempre hai áreas que van producir os mesmos viños que aquí con menores custos. Pola propia dimensión das adegas da Galiza probabelmente non poida competir cos prezos doutras rexións. Pero debe seguir o mesmo camiño e elaborar viños con personalidade propia. E iso pasa por ser fiel a un mesmo. É evidente que hai procesos na elaboración do viño que existen desde hai séculos que se poden adaptar aos novos tempos, mais non se debe perder a esencia do viño galego.


Há expressões que marcam maneiras de atuar na vida, de reagir aos problemas. Duas são as que mais me incomodam: tu não te metas e a ti não te afeta. Dona Lolita insulta a Laura, e a ti? a mim não, que eu faço bem as tarefas, bom, a ti não te afeta, tu não te metas, que se queixe a sua mãe. E assim aprendemos a calar perante as inustiças, a não defendermos as companheiras, a não nos defendermos. Por isso gostei deste O noso recuncho, um álbum ilustrado no que essas expressões e a atitude que representam nunca aparecem, nem como pantasmas. O noso recuncho / Marina Núñez (trad. Iolanda Mato) / Ilustrações: Avi Ofer / Triqueta / 2022 / 48 páxinas / 16,50 euros O nosso recuncho é um solar in-edificado que a meninhada de um bairro utiliza para brincar. Para brincar como já quase não brinca a meninhada destes tempos: livremente e sem direção adulta. Mas chega a nova e o conflito em forma de obras e buldózeres e escavadoras. A primeira reação da meninhada é aproveitar o tempo que resta. Esgotar os dias no campo de jogos antes de ele desaparecer. Inocente evasão. Porém, Berta, a mais cativa do grupo, decide agradecer ao espaço o tempo oferecido. Porque os solares nunca são abandonados. Sempre têm vida neles, sejam silveiras, carriças, ratos ou crianças. Berta põe sementes enquanto as companheiras continuam a brincar. E elas imitam-na. Nos dias seguintes, todo são sementes de futuro. E sonhos. Desejo de que agromem e cresçam e continuem a fazer do solar universo de jogos. Mas a vida não é como as crianças sonham, que sempre andamos as adultas por aí a fazermos adultezas. E chegam os buldózeres e as escavadoras a interromper jogos. E o conto já não é bincadeira. A luita sempre explode quando menos o aguardamos, em uma insignificância que muitas não considerariam. Mamãs e papás chamam polas crianças para apartarem da maquinária urbanística. E as crianças desobedecem. Porque não é justo. E sentam. Porque não é justo e sim lhes afeta e sim se querem meter. As adultas enfadam-se, berram. As máquinas também se enfadam e berram. A meninhada não cede. As máquinas não podem reflexionar, mas as adultas sim. E param, e observam, e reflexionam. O espaço também é delas, também lhes afeta e têm que meter-se. Juntam-se com a meninhada e luitam. Com regadeiras na mão, imitando à Berta, a mais cativa, chovem água nas sementes que já são agromo de futuro. As histórias podem acabar bem ou mal, com final feliz ou triste, de maneira aberta. Desta não dizemos, porque o que se importa, sempre, é o caminho. O de aprender a rebeldia.


Summary: Cambios na xubilación na Galiza no 2020: así aumentarán os anos cotizados e a contía de cada pensión neste novo ano

Pensión de xubilación na Galiza 2020: estes son os cambios que deberás consultar se queres saber cando e como poderás xubilarche a partir deste ano. Avecíñanse cambios na Galiza coa xubilación neste 2020 A idade de xubilación seguirá sendo de 65 anos, pero será necesario haber cotizado 37 ou máis anos. Moitas son as cuestións que nos xorden cando falamos da pensión por xubilación. Interrogantes, que a partir deste 2020, multiplicáronse debido aos novos cambios nas pensións. Se queres estar ao día de todo e dar resposta a eterna pregunta. Cantos anos teño que cotizar para cobrar a pensión máxima? Non te preocupes, nós axudámosche con iso. Cal é a idade de xubilación na actualidade? Na actualidade, a idade legal de xubilación está fixada nos 65 anos. Esta irá subindo progresivamente até alcanzar os 67 anos en 2027. Non te alarmes, non todo o mundo deberá xubilarse aos 67 anos, ademais da idade de retiro, a Seguridade Social tamén ten en conta o número de anos cotizados. Cambios na pensión por xubilación na Galiza en 2020: Descubre todas as novidades propostas para este novo ano Cantos anos hai que cotizar para cobrar a pensión mínima contributiva? Para calcular a túa xubilación tes que ter en conta dous elementos, as cantidades polas que cotizaches e os tempos de cotización para a pensión, é dicir, canto gañaches e durante canto traballaches. Estes son os datos que manexa a Seguridade Social para fixar que cobrarás e que tipo de pensión por xubilación quedarache cando deixes de traballar. Lembra que na Galiza hai diferentes pensións públicas e prestacións. Acceder a elas dependerá dos anos que teñas cotizados. Para que non che fallen os cálculos, nós axudámosche coas datas, os períodos cotizados e a idade esixida para a xubilación. Fonte: Seguridade Social As pensións non abondan para vivir dignamente: Os cambios nas pensións galegas son máis que necesarias Cantos anos hai que cotizar para xubilarse aos 65? Se estás a piques de cumprir os 65 e queres poñer fin á túa vida laboral, debes saber que para poder facelo en 2020 debes ter cotizados 37 anos ou máis, se tiveses menos de 37 anos, poderías facelo con 65 anos e 10 meses. Se pola contra aínda queda para que che chegue o momento, aquí deixámosche a información relacionada coas porcentaxes, xubilación e anos cotizados. Consúltaa e non che fallarán as cifras. Fonte: Seguridade Social Requisitos para xubilarse en 2020 Para xubilarse no 2020 necesitarás cumprir estes requisitos: Serán necesarios 65 anos e dez meses Só se cotizaches máis de 37 anos poderás facelo aos 65 O período de cómputo para o cálculo da pensión amplíase aos últimos 23 anos Serán necesarios 36 anos cotizados para alcanzar o 100% da pensión O goberno Sánchez estuda pospor un ano a idade efectiva de xubilación Cómo calcular a pensión de xubilación dende 2020? A contía de pensión a percibir, durante 2019, atendía á suma dos seguintes factores: un 50% segundo o cotizado nos 15 primeiros anos; o 0,21% por cada mes de cotización adicional entre os meses 1 e 163; e o 0,19% do mes 83 en diante. A partir de 2020, a contía calcularase da seguinte forma: Xaneiro 2020 - Decembro 2022 A contía da pensión para percibir calcularase da seguinte maneira: un 50% segundo o cotizado nos 15 primeiros anos; o 0,21% por cada mes de cotización adicional entre os meses 1 e 106; e o 0,19% polos 146 meses seguintes. Anos 2023 - 2026 Se tes pensado xubilarche no período 2023-2026, debes saber que haberá unha nova variación: un 50% segundo o cotizado nos 15 primeiros anos; o 0,21% por cada mes de cotización adicional entre os meses 1 e 49; e o 0,19% polos 209 meses seguintes. A partir do 2027 A partir do 2027, e se nada cambia, atoparemos unha última variación. Dende xaneiro de 2027 os criterios serán os seguintes: un 50% segundo o cotizado nos 15 primeiros anos; o 0,21% por cada mes de cotización adicional entre os meses 1 e 248; e o 0,18% polos 16 meses seguintes. Mobilizacións da CIG loitando por unhas pensións públicas dignas de cara a 2020


Summary: Subscriben o manifesto no que se pide que o regulamento de primarias deseñado pola dirección do partido se someta a consulta entre as bases. Xa son máis de 7.000 os apoios a esta demanda.

Unha trintena de cargos de Podemos en Galiza sumouse ao manifesto 'Podemos é participación', que rexeita o modelo de primarias deseñado desde a dirección do partido e pide que o regulamento sexa sometido a consulta ente as bases, segundo informa Europa Press. Entre os asinantes, cargos e responsabilidades en consellos cidadáns de círculos como os de A Coruña, Ourense, Pontevedra,Vigo, Lugo, Arteixo ou Compostela, entre outro. Mesmo hai asinantes que integran o Consello Cidadán de Galiza, como José María Castro. Medio cento de deputados autonómicos dos 133 que ten Podemos a nivel de todo o Estado subscriben esta petición. A medida que a semana foi avanzando foi aumentando o número de apoios a esta manifesto, tanto de cargos institucionais como cargos internos do Partido e entre as bases. Por territorios, Andalucía e Madrid encabezan a listaxe de cargos do Partido que se sumaron a 'Podemos é participación', con 211 e 126 respectivamente. Cómpre lembrar que o sector crítico de Podemos-Galiza afirmou estar disposto a marchar se Madrid non rectifica nas primarias. Nun comunicado de imprensa após a asemblea decorrida o 2 de xullo, 'Podemos cambiar Galiza' criticaba con dureza a decisión adoptada polo Consello Cidadán Estatal da formación e o modelo de primarias proposto de cara á configuración das listas electorais ás Cortes españolas.